Trokdrywer in hof ná egpaar se fietsry-tragedieClayton en Sonnica Kensley. Foto: Facebook Ao. Alvin Labans, woordvoerder van die polisie, het aan Maroela Media gesê die 39-jarige vragmotorbestuurder sal teregstaan op aanklagte van dronkbestuur en strafbare manslag. Clayton (29) en Sonnica Kensley (31) het Maandagoggend op die Rocklands-pad naby St. Albans in Port Elizabeth fiets gery toe hulle deur ŉ vragmotor getref is. Die voorval het omstreeks 09:15 plaasgevind. Die vragmotorbestuurder het van die toneel gevlug, maar is deur die polisie vasgetrek. Die egpaar, wat in Greenshieldspark woon, het ernstige beserings opgedoen. Sonnica is per helikopter na ŉ nabygeleë hospitaal vervoer waar sy later aan haar beserings beswyk het. Clayton is ook na ŉ hospitaal geneem vir behandeling en is reeds ontslaan. “Woorde kan nie die pyn beskryf wat ons voel nadat ons jou vandag verloor het nie, Son. Dankie dat jy my broer liefgehad het, die goedgesinde en sagte manier waarop jy dit gedoen het en dat jy so ’n wonderlike persoon was. Jy sal gemis word en vir altyd in ons gedagtes wees,” het Kim Kensley op Facebook geskryf.